বাংলার টেলি-নায়িকারা মহাব্যস্ত। শ্যুটিংয়ে পৌঁছনোর কল টাইম ফিক্সড হলেও শ্যুটিং কখন শেষ হয় তার কোনও ঠিক-ঠিকানা নেই। কিন্তু এঁদের অনেকেই খেলা দেখতে ভালবাসেন। শটের ফাঁকে ফাঁকে খেলা দেখেন। আইপিএলে কী হচ্ছে, কোন টিম কেমন খেলছে, সে সব নিয়ে অন্য যে কোনও ক্রীড়াপ্রেমীর মতো টেলি-নায়িকারাও নিয়মিত খোঁজ-খবর রাখেন। 

তাঁদের অনেকের কাছেই প্রশ্ন ছিল, সুযোগ পেলে কোন আইপিএল তারকার সঙ্গে তাঁরা ডেটে যেতে ইচ্ছুক। প্রথম উত্তরটা এল জেসমিন রায়ের থেকে। বাংলা টেলিভিশনের রাধা প্রশ্ন শুনে তাঁর স্বভাবসিদ্ধ মিষ্টি হাসিটি হাসলেন। হোয়াটসঅ্যাপ ইমোজিতে সেই হাসিটি ট্রান্সক্রাইব করা সম্ভব নয়, তবু চোখের সামনে ভেসে উঠল, বেমক্কা এই প্রশ্ন শুনে জেসমিন ঠিক কীভাবে হেসে উঠতে পারেন। 

তার পরেই লিখলেন যে যদিও তিনি মনেপ্রাণে কলকাতা নাইট রাইডার্স সাপোর্টার, কিন্তু ডেটে যেতে চান রয়্যাল চ্যালেঞ্জার্স ব্যাঙ্গালোর-এর ক্যাপ্টেনের সঙ্গে, অর্থাৎ বিরাট কোহলির সঙ্গে। শুধু জেসমিন নয়, বিরাটের সঙ্গে ডেটে যেতে চান আরও দুই টেলি-নায়িকা— প্রাপ্তি চট্টোপাধ্যায় ও সোলাঙ্কি রায়, অর্থাৎ ‘এই ছেলেটা ভেলভেলেটা’-র শালুক ও ‘ইচ্ছেনদী’-র মেঘলা। সোলাঙ্কি জানালেন যে এবছর আইপিএল নিয়ে খুব একটা মাথা ঘামাচ্ছেন না তিনি। কিন্তু ডেটে যেতে গেলে হয়তো বিরাটের সঙ্গেই যেতে পছন্দ করবেন। 

মজার উত্তর এল পায়েল দে অর্থাৎ ‘তবু মনে রেখো’-র সুপ্রিয়ার থেকে। বললেন, ‘আইপিএল! নো কমেন্টস প্লিজ’! ‘দেবীপক্ষ’-নায়িকা গীতশ্রী রায়ও ক্রিকেট খুব একটা ভালবাসেন না, ফুটবলই তাঁর প্রিয়। তাই জানালেন যে এমন কোনও আইপিএল তারকা নেই, যাঁর সঙ্গে তিনি ডেটে যেতে ইচ্ছুক। 

বাংলার টেলি-নায়িকারা ‘কলকাতা নাইট রাইডার্স’-কে মনেপ্রাণে সাপোর্ট করবেন সেটা খুব স্বাভাবিক। তাই বিরাট অনেকের ফেভারিট হলেও গৌতম গম্ভীর কিন্তু পিছিয়ে নেই। ‘মিলনতিথি’-নায়িকা উষসী রায়কে প্রশ্ন করতেই চটপট জানালেন গম্ভীরের সঙ্গেই যেতে চান তিনি ডেটে।

‘জড়োয়ার ঝুমকো’-র জড়োয়া অর্থাৎ অঙ্কিতা মজুমদারেরও ফেভারিট গম্ভীর। কিন্তু শুধুই ভারতীয় তারকার সঙ্গে ডেটে যেতে হবে, এমন তো কোনও কথা নেই। 

অঙ্কিতা কিন্তু শুধু গম্ভীর নন, একজন বিদেশী তারকার সঙ্গে ডেটে যেতে চান। এখন যদিও তিনি অবসরপ্রাপ্ত কিন্তু বিশেষজ্ঞ হিসেবে পুরোদমে রয়েছেন। আইপিএলে চুটিয়ে খেলেছেন কলকাতার হয়ে, পঞ্জাবের হয়েও। আন্দাজ করতে পারেন? অঙ্কিতা ডেটে যেতে চান ব্রেট লি-র সঙ্গে! এই অস্ট্রেলীয় ক্রিকেট তারকা এমনিতেই ভারতীয় সুন্দরীদের বেশ পছন্দ করেন। ভারতীয় অভিনেত্রীদের সঙ্গে ছবিও করেছেন। তাই বাংলার টেলি-অভিনেত্রীর সঙ্গে ডেটে যেতে আপত্তি করবেন না আশা করা যায়। 

আর বাকি নায়িকারা? জানতে উৎসুক নিশ্চয়ই? কিন্তু সবার কথা একবারে বলে দিলে তো একদিনেই গল্প শেষ। কাজেই ক্রমশ প্রকাশ্য!